53 Celum

Est triplex: suppremum quod est empireum, medium quod est cristallinum, infermum quod est sibi firmamentum ethereum.

¶ Primum est immobile et vniforme, quia totum luminosum. Medium est mobile et vniforme, quia totum diaphonum. Infimum est mobile et difforme, quia alicubi diaphonum, alicubi luminosum, nam stelle fixe sunt luminose.

¶ De primo, Gen. 1[:1]: *In principio creavit Deus celum et terram*. De secundo, Dan. 3[:60]: *Benedicite, aque omnes, que* supra *celos sunt, Domino*. De tercio, [2] Cor. 12[:2]: *Scio hominem* *raptum ad tertium celum*. Creati sunt igitur isti celi propter hominem. Et illuc inscederet vbi mansionem amplam, stabilem, et iocundam haberet, postquam presentes turbines pertransisset. In cuius rei figura, *Elias per turbinem ascendit in celum,* [4 Reg. 2:11]. Et quid sunt labores mundi, nisi turbines subito venientes et paleas eleuantes cito quod transeuntes, sic labores mundi, at tempus eleuanti eos qui sunt palea siue grauis, vertunt et cito transeunt. Vnde Chrisostomus, *Homilia* prima, quicumque terras possident partem terre possident, et hoc exiguam, set qui celum possidet.

¶ Considera, inquit Chrisostomus, quomodo inter celum et terram aer medius constitutus separat creaturam vtramque ut ostendat quod inter celestia et terrena nulla potest esse coniunccio. Nam superiora sunt leuia et sursum tendencia. Inferiora sunt grauia et deorsum tendencia. Si celestia et spiritualia tenueris sursum te ducunt; si terrena deorsum te ponunt. Ideo dixit Matt. 6[:19]: *Nolite thesaurizare uobis thesauros in* *terra*,[[1]](#endnote-1)quod exponens Chrisostomus, *Homelia* 15, dicit, qui thesaurizat in terra non habet quod sperent in celo, ut quid igitur aspiciet in celum vbi nichil habet repositum? Qui autem thesaurizat in celo non habet spem in terram. Ideo, ille cuius est spes in terra tristatur cum mors aduenerit, quia de domo sua improperium peregre vadit, set cuius spes in celo est cum moritur gaudet quia de peregre vadit et venit ad domum suam. Ideo, beatus [1] Petrus [1:3-4] canonico: *Benedictus Deus et Pater Domini nostri, qui secundum magnam misericordiam suam regeneravit nos in spem vivam, in hereditatem incorruptibilem, conservatam in celis*.

¶ In isto mundo anima subiecta est carni quantum ad passiones habendas, set in celo econtra, quia caro erit subiecta anime, vnaqueque res forcior erit in sua patria cum dominatur. Sic illi qui dicere possunt cum Apostolo, Phil. 3[:20]: *Nostra conversacio in celis est.* Dominantur in mundo in omnibus sicut celum dominantur in istis inferioribus. Vnde, hic nota quod omnis creatura racionalis celum desiderat. Eciam Saraceni propter luxuriam quam ibi credunt ibi vberius habere. Demones propter superbias quas appetunt super alios habere, set Christiani propter Christum quem speram ibi videre.

¶ Igitur, circa patriam celestem consideremus locum consorcium dominium. In loco sunt tria: amenitas sine displicencia, /fol. 17rb/ securitas sine diffidencia, fertilitas sine penuria. Dicente Domino, Ysai. 32[:18]: *Sedebit populus meus in pulchritudine pacis*, quo ad primum; *in tabernaculis fiducie*, quo ad secundum; *in requie opulenta*, quo ad tercium. Et hec tria fecit Moyses inquirere de terra: caritas, discordia, sanitas sine miseria, que tria notat [Apo. 21:4]: *Absterget Deus omnem lacrimam ab oculis* sanctorum, etc., vsque transierunt.

¶ In Domino sunt tria aspectus: primo veritatis, in quo summa pulcritudo; amplexus summe bonitatis, in quo summa dulcedo; optemus diuine maiestatis, in quo perpetua celsitudo. Ergo, videbimus veritatem, amabimus bonitatem, laudabimus maiestatem, quia sicut dicitur in Psal. [15:10]: *Adimplebis me letitia cum vultu*, quantum ad primum, quia videbimus eum sicuti est. *Delectationes in dextera tua*, quantum ad secundum, quia dextera eius amplexabitur me *vsque in finem*, id est, improperium, quia *in secula seculorum laudabunt te*, [Psal. 83:5].

¶ Celo comparantur iusti propter multitudinem. Primo, propter speciositatem stellarum, id est, virtutum, Job. 26[:13]: *Spiritus* Domini *ornavit celos*. Secundo, propter vniformitatem motus, id est, bonorum operum, Psal. [32:6]: *Verbo [Domini] celi firmati [sunt]*. Job 37[:18]: Celi *solidissimi quasi ere* firmati *sunt*. Tercio, propter vtilitatem influencie, id est, predicacionum et exordium, Psal. [18:2]: *Celi enarrant gloriam Dei*.

¶ Item, annunciabunt celi iusticiam eius.

Item, quique fideles et potissime clerici debent esse celi, quia alti per contemplandem, concaui per humilitatem, puri per paupertatem, luminosi per bone conuersacionis extrarietatem et doctrine diffusionem, clari per cognicionem, stellati per virtutum varietatem, rotundi per terrenorum abiectionem. Nam corpus sphericum in modico tangit terram planam, set, heu, quia Ysai. 50[:3] dicitur, *Induam celos tenebris*, ut faciam *operimentum eorum saccum*, quia vix modo apparet in ecclesia lux alicuius virtutis.

¶ Item, quia celum est altum sublimitate, amplum immensitate, luminosum serenitate, speciosum formositate, ornatum varietate. Ideo, anima iusti comparatur celo.

¶ Item, appetitur ab omnibus propter quatuor. Primo, propter amenitatem, sicut tempus vernum et pictura domorum.

¶ O quanta amenitas erit ibi ut sunt lilia virginum, rose martirum, viole confessorum, pomarium apostolorum, oliue prophetarum, cedri patriarcharum, philomene angelorum, Psal. [41:5]: Introibo *in locum tabernaculi.*

Secundo, propter fertilitatem, ideo pauperes vadunt ad ostia diuitum, Jud. 18[:10]: Tradet vobis *locum, in quo nullius rei est penuria*.

Tercio, propter securitatem, ideo, minus securi petunt sibi loca tuta, nos autem sumus hic inter hostes, Psal. [83:5]: *Beati qui habitant in domo tua, Domine, in secula seculorum laudabunt te*, id est, improperium.

¶ Item, de gaudi et gloria celi, vide plus supra, [39] De beatitudine, infra capitulo [155] Gaudium, et capitulo [157] Gloria.

1. *terra* ] Matt. 6:19 *corr.* celoF.128. [↑](#endnote-ref-1)